Þúsundir virtu að vettugi útgöngu- og mótmælabann herforingjastjórnarinnar í Mjanmar í morgun, og fóru um götur borga og bæja til að mótmæla valdaráni hersins í síðustu viku. Táragasi og háþrýstidælum var sums staðar beitt til að dreifa mannfjöldanum, en haft er eftir sjónarvottum að gúmmíkúlum hafi verið skotið að mótmælendum í höfuðborginni Naypyidaw.
Þetta er fjórða daginn í röð sem andstæðingar herforingjastjórnarinnar og stuðningsmenn Aung San Suu Kyi, sem steypt var af stóli, efna til mótmæla í landinu. Mótmælendur segjast ekki taka mark á yfirlýsingum Min Aung Hlaing, leiðtoga herforingjastjórnarinnar, sem ávarpaði landsmenn í fyrsta skipti eftir valdaránið í gærkvöld. Þar sagði hann að herinn hefði tekið í taumana vegna umfangsmikilla svika í kosningunum í nóvember, þar sem Þjóðfylkingin, flokkur Suu Kyi, sigraði með yfirburðum. Fjöldi ríkja hefur fordæmt valdaránið í Mjanmar, en stjórnvöld á Nýja Sjálandi urðu fyrst til að grípa til aðgerða.
Jacinda Ardern, forsætisráðherra Nýja Sjálands, sagði að slitið yrði öllum samskiptum við stjórnina og herinn í Myanmar. Einnig stæði til að banna leiðtogum herforingjastjórnarinnar að ferðast til Nýja Sjálands.
Þá sagði Ardern að Nýja Sjáland og fleiri ríki ætluðu að fara fram á fund í mannréttindaráði Sameinuðu þjóðanna um valdaránið í Mjanmar og mannréttindi í landinu.